предста́ни мнѣ̀ при́снѡ, я́кѡ млс̑тивая и милосе́рдая и бл҃голюби́вая, въ настоя́щемъ у́бѡ житіѝ те́плая предста́тельница и помо́щница, сопроти́вныхъ нашє́ствія ѿгоня́ющи, и ко сп҃се́нію наставля́ющи мя̀, и во вре́мя исхо́да моегѡ̀ ѡкая́нную мою̀ ду́шу соблюда́ющи, и тє́мныя зра́ки лука́выхъ бѣсѡ́въ дале́че ѿ нея̀ ѿгоня́ющи, въ стра́шный же де́нь суда̀ вѣ́чныя мя̀ избавля́ющи му́ки, и неизрече́нныя сла́вы твоегѡ̀ сн҃а и бг҃а на́шегѡ наслѣ́дника мя̀ показу́ющи:ю́же и да улучу̀, влд̑чце моя̀, прест҃а́я бцд̑е, твои́мъ хода́тайствомъ и заступле́ніемъ, бл҃года́тію и чл҃вѣколю́біемъ єдиноро́днагѡ сн҃а твоегѡ̀, гдс̑а и бг҃а и сп҃са на́шегѡ іи҃са хрс̑та̀, єму́же подоба́етъ вся́кая сла́ва, че́сть и поклоне́ніе, со безнача́льнымъ єгѡ̀ ѻц҃е́мъ, и прест҃ы́мъ и бл҃ги́мъ и животворя́щимъ єгѡ̀ дх҃омъ, ны́нѣ и при́снѡ и во вѣ́ки вѣкѡ́въ